ಅನೈತಿಕ ಸಂಬಂಧಕ್ಕೆ ಇಬ್ಬರು ಮಹಿಳೆಯರ ಕೊಲೆ :ಆರೋಪಿಗಳ ಬಂಧನ ಬೆಳಗಾವಿ:ಕೊಲೆಗಡುಕರಿಗೆ ಹಿಂಡಲಗಾ ಕೋಟೆ ತೋರಿಸಿದ ಡಿಸಿಪಿ ವಿಕ್ರಂ ಅಮಟೆ.. ಸೆಪ್ಟೆಂಬರ್ 26 ರಂದು ಬೆಳಗಾವಿ ತಾಲೂಕಿನ ಮಚ್ಚೆ ಗ್ರಾಮದ ಹೊರವಲಯದಲ್ಲಿ ಸಂಜೆ ವೇಳೆ ರಸ್ತೆಮೇಲೆ ಹೋಗುತ್ತಿದ್ದ ಕಾಳೇನಟ್ಟಿ ಗ್ರಾಮದ ಇಬ್ಬರು ಮಹಿಳೆಯರನ್ನು ದುಷ್ಕರ್ಮಿಗಳು ಎದುರುಗಟ್ಟಿ ಕಣ್ಣಿಗೆ ಕಾರದ ಪುಡಿ ಎರಚಿ ಮಾರಕಾಸ್ತ್ರಗಳಿಂದ ಕೊಚ್ಚಿ ಕೊಲೆ ಮಾಡಿದ್ದರು. ಕಾಳೆನಟ್ಟಿ ಗ್ರಾಮದ ರಾಜಶ್ರೀ ರವಿ ಬನ್ನೂರ 21 ರೋಹಿಣಿ ಗಂಗಪ್ಪಾ ಹುಲಮನಿ23 ಕೊಲೆಯಾದವರು. ಜೋಡಿ ಕೊಲೆಗೆ ನಿಖರವಾದ ಕಾರಣ ತಿಳಿದು ಬಂದಿರಲಿಲ್ಲ.ಘಟನೆಗೆ ಸಂಬಂಧಿಸಿದಂತೆ ಪ್ರಕರಣ ದಾಖಲಿಸಿಕೊಂಡಿರುವ ಬೆಳಗಾವಿ ಗ್ರಾಮೀಣ ಪೊಲೀಸರು ಸ್ಥಳಕ್ಕೆ ಭೇಟಿ ನೀಡಿ ಆರೋಪಿಗಳಿಗಾಗಿ ಹುಡುಕಾಟ ನಡೆಸಿ, 3 ತಂಡಗಳ ರಚನೆ ಮಾಡಿ ನಿನ್ನೆ ಗುರುವಾರ ಕೊಲೆ ಆರೋಪಿಗಳನ್ನು ಬಂಧಿಸಿದ್ದಾರೆ.ಇದರಲ್ಲಿ ನಾಲ್ಕು ಯುವಕರು ಮತ್ತು ಓರ್ವ ಮಹಿಳೆಯನ್ನು ಬಂಧಿಸಿರುವ ಪೊಲೀಸರು ಕೊಲೆ ಪ್ರಕರಣವನ್ನು ಭೇದಿಸುವಲ್ಲಿ ಯಶಸ್ವಿಯಾಗಿದ್ದಾರೆ. ಕೊಲೆಗೆ ಕಾರಣವಾದ ವಿಧವೆಯ ಜೊತೆಗಿನ ಅನೈತಿಕ ಸಂಬಂಧ ..? ಕೊಲೆ ಆರೋಪಿ ಕಲ್ಪನಾ ವಿಧವೆಯಾಗಿದ್ದು, ಕೊಲೆಯಾದ ರೋಹಿಣಿ ಪತಿ ಗಂಗಪ್ಪಾ ಮತ್ತು ವಿಧವೆ ಕಲ್ಪನಾ ನಡುವೆ ಬಹಳ ದಿನಗಳಿಂದ ಅನೈತಿಕ ಸಂಬಂಧವಿತ್ತು. ರೋಹಿಣಿ ಜೊತೆ ಮದುವೆಯಾದ ನಂತರ ಗಂಗಪ್ಪಾ ಕಲ್ಪನಾಳನ್ನು ದೂರ ಮಾಡಿದ್ದ. ಇದರಿಂದ ಕಂಗೆಟ್ಟ ಕಲ್ಪನಾ ತನ್ನ ಸಹೋದರನಾದ ಮಹೇಶ ನಾಯಕ ಮತ್ತು ಆತನ ಗೆಳೆಯರನ್ನು ಸೇರಿಸಿ ರೋಹಿಣಿ ಕೊಲೆ ಮಾಡಿದ್ದಾರೆ. ಅದೇ ಸಮಯದಲ್ಲಿ ರೋಹಿಣಿ ಮೇಲೆ ನಡೆಯುತ್ತಿದ್ದ ಹಲ್ಲೆ ಬಿಡಿಸಲು ಹೋಗಿದ್ದಕ್ಕೆ ಮತ್ತು ಸಾಕ್ಷಿ ನಾಶ ಮಾಡುವ ಉದ್ದೇಶಕ್ಕಾಗಿ ರಾಜಶ್ರೀ ಬನ್ನೂರ ಕೊಲೆ ನಡೆದಿರುವುದಾಗಿ ಪೋಲಿಸರು ತಿಳಿಸಿದ್ದಾರೆ. ಎಸಿಪಿ ಶಿವಾರೆಡ್ಡಿ, ಸಿಪಿಐ ಸುನೀಲ ಕುಮಾರ್ ನಂದೀಶ್ವರ, ಪಿಎಸ್ಐ ಆನಂದ ಆದಗೊಂಡ , ಬಿ ಎ ಚೌಗುಲಾ, ಬಿ ಎಸ್ ಬಿಚಗತ್ತಿ ಹಾಗೂ ಸಿಬ್ಬಂದಿಗಳು ಸೇರಿ ಆರೋಪಿಗಳನ್ನು ಪತ್ತೆ ಹಚ್ಚಿ ಪ್ರಕರಣನ್ನು ಭೇದಿಸಿವಲ್ಲಿ ಯಶಸ್ವಿಯಾಗಿದ್ದಕ್ಕೆ ನಗರ ಪೋಲಿಸ್ ಆಯುಕ್ತರು ಶ್ಲಾಘಿಸಿದ್ದಾರೆ